Pećin luostari

Pećin luostari on suuri serbialainen ortodoksinen luostari Kosovossa, lähellä Pećin kaupunkia. Luostari on Pecin patriarkaatin keskus ja monien serbialaisten arkkipiispojen hautapaikka. Luostari koostuu neljästä kupolikirkosta, joissa on laajoja seinämaalauskokonaisuuksia. Ne ilmentävät bysanttilais-romaanisen kirkollisen kulttuurin huippukautta ja sille ominaista seinämaalaustyyliä, joka kehittyi Balkanilla 1200–1600-luvuilla. Pyhien apostolien kirkon 1200-luvun freskot on toteutettu ainutlaatuisella, monumentaalisella tyylillä. Pećin luostari on osa Unescon maailmanperintökohdetta Kosovon keskiaikaiset monumentit, johon kuuluu myös kolme muuta Serbian ortodoksisen kirkon kohdetta. Historia Luostarin perustaminen tapahtui 1200-luvulla, kun Unkarin hyökätessä Serbiaan Pyhä Savva pyysi Pyhää Arseni I:stä etsimään etelästä rauhallisemman paikan Žičan luostarissa sijainneelle piispanistuimelle. Arseni perusti luostarin Pećiin ja rakennutti sen ensimmäisen kirkon. Luostarin kirkot on rakennettu 1200- ja 1300-luvulla. Luostarin konservointityö aloitettiin toisen maailmansodan jälkeen, mutta se kärsi 1998-1999 välillä Kosovon sodasta. Maaliskuussa 2004 Kosovossa tapahtuneiden etnisten välikohtausten aikana luostari oli uhattuna, mutta säilyi vahingoittumattomana. Vuodesta 2004 alkaen luostari oli NATO-johtoisten KFOR-rauhanturvajoukkojen suojauksessa, minkä jälkeen suojaus luovutettiin Kosovon poliisille vuonna 2013. Luostarista tuli Unescon maailmanperintökohde vuonna 2006, ja se liittyy toiseen maailmanperintökohteeseen, Visoki Dečanin luostariin. Lähteet Aiheesta muualla Kuvia tai muita tiedostoja aiheesta Pećin luostari Wikimedia Commonsissa